בס"ד

**אמירת 'אוחילה לאל' ביחיד או עם הש"ץ**

את קסת'י נתתי בעני'ן בקשת 'אוחילה לאל' שבתפילת ימים נוראים אי מצי יחיד לאומרה, או עכ"פ אי שפיר דמי שישתתפו הקהל עם הש"ץ באמירתה. וזה החלי בעזר צורי וגואלי.

מראש מקדמי אר'ש אבי'ע אומ'ר כי בקשה זו נהגו לאומרה משנים קדמוניות לכל הפחות מתקופת הראשונים ואפשר שאף חלק מהגאונים אמרוה. [ואע"פ שבסידור רס"ג לא הזכירה, ובסדר רב עמרם בשניים מכתה"י אינה מופיעה, ואף רבי שלמה ב"ר נתן שהיה בדור שאחר הגאונים לא הזכירה בסידורו, מ"מ נאמנים עלינו דברי רבי משה ב"ר שמואל אחיינו של בעל העיטור בספרו מנהג מרשיילאה (עמוד 124) שהביא כן מרב עמרם, זאת ועוד שבספר השטרות לרב האיי גאון (עמוד 9) כתוב שבכת"י לניגראד מופיעה בקשה זו]. אלא שלא מצינו אחידות מנהגים אימתי לאומרה, בר"ה או ביוהכ"פ, במוסף או בנעילה, או בכלל ביום חול, והיכן[[1]](#footnote-1).

**דעת הסוברים שאין ליחיד לאומרה**

כתב הריטב"א (ראש השנה לד:) 'תקנו שיהא שליח צבור מסדר בתפלתו 'אוחילה לאל' מה שאין היחיד אומרו, ותקנוהו בתחלת מלכיות לפי שאינו מוציא את הבקי אלא מברכות דמלכיות זכרונות ושופרות בלחוד'. עכ"ל. וכ"כ הטור (סימן תקצא) 'ואוחילה נראה מתוכו שאין ליחיד לאומרו שהוא רשות לש"ץ'. עכ"ל. וכ"ה באגור (סימן תתקטז), ובשלטי הגבורים (ר"ה כה: מדפי הרי"ף אות ב), וכ"כ מהריק"ש בספרו ערך לחם (סימן תקצא), וכ"כ רבי יצחק בן ארויו בספרו בית תפלה (דפו"ח עמוד רט), וכ"כ במחזור וינציה (שנת שנח), וכ"כ המגיה בתכלאל כת"י משתא שבזי, וכן כתב מהר"י פתיחי בתכלאל שלו[[2]](#footnote-2), וכ"כ המגיה בתכלאל גברא משנת שסט[[3]](#footnote-3), ועיין ב"ח (סימן תקצא) שכן מנהג אשכנז, ובשכנה"ג (שם) כתב שכן מנהגם[[4]](#footnote-4). וכן משמע מדברי כמה ראשונים ואחרונים שכתבו שהוא רשות, או שכתבוהו בחזרת הש"ץ עיין ספר המנהיג לראב"ן הירחי (מוסד הרב קוק עמוד שכו), אגודת אזוב לר"י האזובי (עמוד רלז), משנת חסידים להמקובל רבי עמנואל חי ריקי (ר"ה פ"ט אות ג), סדור רבי שבתי מראשקוב (עמוד עח), סדור האר"י (זולקווא שנת תקמא), סדור האר"י כת"י לנכד התויו"ט, סדור האר"י כת"י לר"מ מלובמילא.

וגדולה מזו ראיתי כתוב במחזור כמנהג רומא (שונצינו שנת רמו, וינציה שנת רפו) 'כשהחזן אומר תפלתו בלחש מתחיל 'על כן נקוה לך' וכשאומרה בקול מתחיל 'אוחילה'. עכ"ל. וכ"ה בסדור מערכת אליהו (בולוניא שנת רצז), ובמחזור קמחא דאבישונא (בולוניא שנת שא)[[5]](#footnote-5). הרי שאף שנתקנה לש"ץ מ"מ ס"ל דאין לו לאומרה אלא בתפלת החזרה.

**מה טעם אין ליחיד לאומרה**

והנה אע"פ שהחכמים הנ"ל לא פירשו מאלו תיבות נראה שאין ליחיד לאומרו, מ"מ האבודרהם (סדר תפלת ראש השנה) פירש הדברים 'שהרי אומר בו- **אשר בקהל עם אשיר עוזו**'. עכ"ל. וכ"כ הארחות חיים מלוניל (סדר תפלת מוסף של ר"ה) בשם מחזור ויטרי[[6]](#footnote-6), וכ"כ בספר תולעת יעקב למהר"י גבאי (סדר תפלת מוסף ר"ה).

ובספר ויאסוף שלמה לרבי שלמה הכהן מקזבלנקה (דף פב ע"ב) כתב ע"ד הטור הנ"ל 'פירוש שפזמון אוחילה נראה מתוכו דהיינו ממה שכתוב בו '**מענה לשון**' דקאי על ש"ץ ששואל שיהיה לו צחות לשון ועל כן אין ליחיד לאומרו'. עכ"ל. ובספר כתר שם טוב להגאון הגדול רבי שם טוב גאגין (ח"ד עמוד 173) הוסיף על הנזכרים לעיל '**אביעה רננות**'. ובאמת כבר כתב כן רבי מנחם ב"ר זרח תלמיד הרא"ש בספרו צדה לדרך (מאמר ד כלל ה פרק ב) וז"ל 'בצרפת ואשכנז לא היו היחידים אומרים אוחילה לאל וכו' כי לא נתקן אלא לשליח צבור כמו שמוכיח סדורו שאומר '**אשר בקהל עם אשיר עוזו אביעה רננות**' וכו' והוא כמו רשות לשליח צבור וזה מנהג הגון וכשר'. עכ"ל[[7]](#footnote-7). [ולכאורה נפק"מ בין הטעמים אם אומר 'אוחילה לאל אחלה פניו אשאלה ממנו מענה לשון' ומדלג השאר (כמו שמופיע בכתי"ב של הרמב"ם ראה ילקוט שינויי נוסחאות בהוצאת פרנקל) דאי נימא משום 'מענה לשון' הא איכא ואי משום 'אשר בקהל עם' ליכא].

ובספר היכל הקודש למהר"ם אלבאז (דפו"ח עמוד רחצ) כתב טעם אחר וז"ל: 'אוחילה- בקשה זאת לא נתקנה אלא לשליח צבור, ומפני כי שליח צבור בא עכשיו בכוונת תפלה ובשופר בכח וחוזק להגביר הרחמים ולכבוש את הדין בפסוקי המלכיות והזכרונות והשופרות, ובכחו עומד הקדוש ברוך הוא מכסא דין ויושב על כסא רחמים, לזה אומרים לפני היחיד הקדמון, זאת התפלה והבקשה ולהתחנן לפניו יתברך לכונן דעתו ומחשבתו ורעיוניו להוציא כוונתו מן הכח אל הפועל ויתן לו מענה לשון', עכ"ל. וע"ע (עמוד שטז) שכתב לאומרו ביוהכ"פ לפני בקשת 'היה עם פיפיות'.

ולסברת הסומכים אותה לבקשת 'היה עם פיפיות' מצאתי בספר ערוגת הבושם לחד מן קמאי ה"ה רבי אברהם ב"ר עזריאל (ח"ג עמוד 476) 'אוחילה קאי על היה עם פיפיות, וכו' שלוחי ציבור מתפללין לפני הק' בר"ה ושואליו ממנו מענה לשון, כל אחד ואחד עורך בלבו מערכות מערכות הרבה, כשעורך תפילתו לפניך, פי' כשיתפלל שיבא תפילתן לפניו ברצון וכל מערכות הלב שהוא עורך בלב אין בכולם טובה כאותם שמתפללין לפניו' עכ"ל. וכעין זה כתב במנהגות וורמייזא לרי"ל קירכהיים (עמוד קיט) בהגה, ובמחזור לובלין (שנת שכז), ובמחזור וזה שער השמים (אלטונא שנת תקלב), וע"ע זכר עשות (מערכת ת סימן נא). וע"ע מש"ב בשער יששכר (מאמרי חודש תשרי אות צה).

**דעת הסוברים שיחיד אומרה**

אולם בספר מנהג מרשיילאה לרבי משה ב"ר שמואל אחיינו של בעל העיטור (עמוד 124) כתוב 'ואומרים כל העם 'עלינו לשבח' בקול רם והחזן אומר אחריהם וכן 'אוחילה לאל', אבל **יחיד במקום שיש שליח צבור[[8]](#footnote-8) אינו אומר אותם** **לפי דעת קצת[[9]](#footnote-9)** אבל המנהג אין חילוק בין יחיד לצבור והיחידים בפרווינצה אומרים אותו. ולפי מה שכתב רב עמרם ואבן גאיית והר"ם במ"ז 'עלינו לשבח' ו'אוחילה לאל' תחלת תוספת שעשו במוסף בברכה רביעית, ונראה כי 'על כן' שב עליהם. ואחר שמנהג שיחיד מתפלל אפילו במקום שיש שליח צבור דין היה שיאמר אותם, אבל מי שאינו יודע וצריך להפטר בתפלת שליח צבור חייב שיעמוד כמו שעומד בתפלה ויכוין לשמוע החזן עד סוף התפלה'. עכ"ל[[10]](#footnote-10). וע"ע בארחות חיים הנ"ל (סדר תפלת מוסף של ר"ה, הלכות יוהכ"פ אות לז), ובכלבו (סימן ע).

וכדבריו מצאתי בב"ח (סימן תקצא) שאחר שהביא דברי הטור הנ"ל כתב 'אבל בסידור הרמב"ם (סדר תפלות כל השנה ד"ה ברכה אמצעית)[[11]](#footnote-11) כתוב שאומרים 'אוחילה' ו'היום הרת עולם' והוא מנהג ספרד'. עכ"ל. ולפי זה יש לצרף גם את ר"י ב"ר יקר רבו של הרמב"ן שאף הוא כתבה בתוך התפלה כמו שמופיע ברמב"ם. וכן משמע בסידור רומניא (קושטא שנת רעח עמוד 475) שכתבה בין 'עלינו' ל'על כן' ועי"ש שגבי 'היום הרת עולם' הביא בזה פלוגתא אם יחיד אומרו, ואילו כאן לא הביא בזה כלום, ומשמע דס"ל דאף יחיד אומרה. וע"ע בתכלאל עץ חיים (ח"ב דף עג ע"א)[[12]](#footnote-12) ובקובץ אור ישראל (קרן אור ישראל) גליון ו עמוד ט מש"ב.

וכן דעת מהרח"ו בספרו הבהיר פרי עץ חיים (שער השופר פרק ה) שהזכיר להדיא בתפלת לחש דמוסף ר"ה לומר 'אוחילה' בין 'עלינו לשבח' ל'על כן'. וכן משמע מהרמ"ק בזבחי שלמים (דף כה ע"ב). וכן מצאתי במחזור ספרדי כת"י שנת פ (כת"י מחזורים ופיוטים ספרדים פארמא ח"ב עמוד 220) בתפלת לחש דיוהכ"פ אחר 'עלינו לשבח'.

ומכל הנ"ל תשובה מוצאת למ"ש הגאון רבי אהרן ווירמש בספרו מאורי אור (חלק עוד למועד דף נג ע"א) 'וכן 'הורם מה שיאמרו' ו'אוחילה' אף שנמצא בסידור ספרי ראשונים איננו אלא טעות והוספת מעתיקים, וחזותא מוכח בהרמב"ם נקט 'אוחילה' תוך תפלה סתם הקבועה ליחיד והאיך יאמר 'בקהל עם אשירה' כשאינו תוך הציבור, וכן בשאר לקוטי ראשונים נחלפו בהעתק תלמידי תרביצאי ונעשה מנהג קבוע ולא שמעו לקול רבנים וגם הם לא בקשו לנבל כבודם בלא הועיל שאין בידם לשנות דשבשתא כיון דעל על'. עכ"ל. והזכירו בשו"ת זכר יהוסף שטרן (ח"א או"ח סימן יט).

ולהאמור נעלמו ממנו דברי הראשונים והאחרונים שכתבו להדיא שהיחיד אומרה בתפלתו.

ובדרך אגב אומר שככל הנראה לא היו ספרים רבים מצויים תחת ידו ולכן תלה הטעויות במדפיסים וכדו'. וכמו שהערנו במקו"א על מ"ש ש'סדר ההפסקות לעולים לתורה' כתבו 'מלמד דרדקי' ונמשכו אחריו איזה חכמים, ואני בעניותי הבאתי שמקורו טהור מתקופת הראשונים עד הנה (במספר שינויים, אולם על כל פנים רוב ההפסקות שכתב עליהם שהם טעות, מופיעים בקדמונים).

וכן מה שנהגו לומר בשחרית שבת קודם הקידוש פ"א דמסכת כלים (עשר קדושות) ואחריו אומרים משנה ראשונה של פרק ב (כלי עץ) וזאת כדי שלא לעמוד על הפרק. וכתב ע"ז בספר מאורי אור (ח"ב דף קו ע"א) 'ואגב נתעורר שיבוש המדפיסים מתני' עשר קדושות וכו' והסמיכו משנה שלאחריו משום 'אל תעמוד על הפרק', חוכא ואטלולא א"כ לא ילמד לעולם פרק אחד ממשניות ותורה, שוא והבל להסמיך על הפסוק' עכ"ל. והביאו הגאון הגדול רבי חיים פונטרימולי בספרו פתח הדביר (סימן רפט אות ב) וכתב עליו: 'הביטה וראה איך האריך לשונו כאש אוכלת לההביל דברי גדולים מבלי הביא שום ראיה לדבריו, ולענ"ד אחהמ"ר לא צדק דלפי כל מה שכתבנו דברים טובים ונכוחים הם ולאו חוכא ואטלולא ח"ו, והוא ז"ל תלה הענין בשיבוש המדפיסים ועין לא ראתה שהדבר יצא מפי גדולים ז"ל וטעום מנימוקם עמם כמדובר'. עכ"ל.

ועתה זכיתי לראות לגאון עוזינו מרן הגר"ע יוסף זצוק"ל בספרו חזון עובדיה (ארבע תעניות עמוד קעה) שהביא דברי הרב מאורי אור (חלק קן טהור דף קפח ע"ב) שהשיג על אלה שכתבו לטעום התבשיל בערב שבת בסוד 'טועמיה חיים זכו' וכתב על זה 'בסודם אל תבוא נפשי, ולא נמצא כזאת. וגם לא מצינו מי מהמוראים שנהג לעשות כן לכבוד שבת. עכ"ד. והעיר עליו מרן הראש"ל בהאי לישנא 'אילו ראתה עינו הבדולח דברי הפוסקים (שבלי הלקט, מחזור ויטרי, ארחות חיים מלוניל, המחכים, מטה משה) והאר"י ז"ל לא היה כותב כן. עכ"ל.

**האם מותר לקהל להשתתף עם הש"ץ כשאומר אוחילה.**

הנה להסוברים שאף היחיד אומרה בתפילתו ודאי שאין מניעה לאומרה עם הש"ץ, אולם לדעת הסוברים שיחיד אינו אומרה בתפילתו אפשר שדין הציבור שונה מדין יחיד המתפלל. שכן מתבאר מדברי מנהג מרשיילאה, הארחות חיים והכלבו שנהגו הציבור לאומרה יחד עם הש"ץ [אף למ"ד שאין יחיד אומרה]. ונראה טעמם משום דבתפלת צבור שפיר מיקרי 'בקהל עם'[[13]](#footnote-13) משא"כ יחיד המתפלל כיצד יאמר 'אשר בקהל עם'.

אולם לאותם שנתנו טעם לדבריהם (שבקשה זו היא 'רשות לשליח צבור') לכאורה אין לציבור לאומרה עם הש"ץ דהוי כחוכא ואיטלולא, וכמו שיאמרו הצבור עם התוקע את תפלת התוקע שנזכר בה 'בניך בני רחומיך בטחו על רוב חסדיך ושמוני תוקע לפניך..'[[14]](#footnote-14). {ובדרך אגב אבא אעיר'ה על מה שנהגו בכמה מקומות שאין הש"ץ אומר את הרשויות לסדר עבודת כה"ג ביוהכ"פ (שנתקנו בעבורו) משום דחיישי להפסק והסומך אומרם. אך דא עקא שמזכיר שם 'נטלתי רשיון מעם נוהים', 'קמתי להתפלל בעדכם' והוא סומך ולא ש"ץ. וצ"ע}.

ובהיותי בזה מצאתי בספר הנפלא חמדת ימים (אלול פרק ז) שכתב 'כבר צווחו קמאי דקמאי על רבים מעמי הארץ אשר זה דרכם כסל למו בחזרת התפלה, להרים קול ברמ'ה ותבקע הארץ לקולם, לאמור עם הש"ץ חזרת התפלה, ומוציאים שם שמים לבטלה, להזכיר את השמות שבתוך התפלה אחר שכבר התפללו, וגם כמה דברים דשייכי לשליח צבור בלבד, והמה שגו להרים בקול גדול לומר עמהם, כמו 'אוחילה' וכמו 'היה עם פיפיות' וכו' ולא עוד אלא כי כל הקהילה הומה ומבלבלים כוונת השומעים והמכוונים וכן לא יעשה האיש הירא, כי אם לשתוק ולשמוע מפי שליח צבור, וקולו לא ישמע להוציא דבר לפני האלהים'. עכ"ל.

אתה הראת לדעת מדבריו דלא יפה עושים ציבור המשתתפים עם הש"ץ באמירת קטעי תפלה שנתקנו בעבורו (אף אם לא יפריעו לשאר המתפללים). וכן משמע מלשון הלבוש (סימן תקצא סעיף ג) 'אין הצבור אומרים אוחילה שהוא אינו אלא רשות לש"ץ'[[15]](#footnote-15). וכן כתב להדיא המטה אפרים (סימן תקצב סעיף ב) 'והש"ץ אומר אוחילה שהוא נתקן לש"ץ **ואין לצבור לומר עמו** רק יטו אוזן להש"ץ'. עכ"ל. וע"ע דרכי חיים ושלום (עמוד רס).

ואולם כשתקדק בדברי החמדת ימים תמצא שלא כתב 'שיש בזה הזכרת שם שמים לבטלה' כמו שכתב גבי אותם האומרים עם הש"ץ את תפלת החזרה. וזה דלא כמ"ש בספר קיצור של"ה (עניני ר"ה בהגה) 'ראוי להזהיר ההמון עם שאינן יודעין להזהר וסוברים שהמה עושים מצוות ואינם יודעים שהמה מוציאים כמה פעמים שם שמים לבטלה והוי כאילו נשבעים לשוא ולשקר שמרננים ומנגנים עם החזנים כל מה ששייך לומר לחזן, ובפרט ברכות אבות, וגם אותן התפלות המיוסדים דוקא לחזן להתפלל בעדו ובעד כל שלוחי עמך ישראל כגון 'הורם מה שיאמרו' או 'אוחילה' או 'אתיתי' שכל אלו שייך דוקא להחזנים, וראוי להודיע להם מאחר שכל כוונתם לשם שמים להתפלל שהקב"ה ימחול עוונותיהם ויכתבם לחיים טובים, **למה להם לחטוא ולומר עם החזן ולהוציא שם שמים לבטלה**. אלא ישתקו וישמעו מן הש"ץ' עכ"ל. והו"ד בלקט הקציר להגאון הגדול רבי אברהם כלפון (עמוד תנד).

הרי שהחשיב את האומרים עם הש"ץ את הרשויות שנתקנו לו בכלל 'מוציא שם שמים לבטלה'. וכבר השיגו האליה רבה (סימן תקצא אות ז) 'וליתא, דהשמות שבו יש בפסוקים ולא יהא אלא כקורא בתורה, והלבוש לא קאמר אלא דאין צורך לצבור. ועוד הא כתב שיירי כנסת הגדולה [הגהות ב"י אות ז] דבספרד אומרים'. עכ"ל. וכן דעת השע"ת (סימן תקפב סק"ח), מועד לכל חי (סימן יג אות ד), לקוטי מהרי"ח (דפו"ח עמוד תרלו), מהר"א חמוי במחזור בית דין (עמוד 290 ושם עמוד קלג הביא דברי שכנה"ג דיחיד לא יאמרנו), כה"ח סופר (תקצ"א אות לט).

ומדברי הא"ר וסייעתו למדים אנחנו דאף להסוברים שהוא רשות לש"ץ מ"מ אין מניעה לציבור לומר עמו[[16]](#footnote-16).

וכן מוכח מהרב פלא יועץ (ערך ר"ה) שהעיר על מה שהיה נהוג בזמנו שאחדים מהקהל קופצים לשיר קטעי תפלה כגון 'אוחילה' וכו' שאין זה לשם שמים אלא עצת היצר שרוצה להראות קולו. ומשמע מדבריו שאין בזה מניעה אם אומרים אותו שאר הקהל רק היה רע בעיניו על שקופצים להשמיע קולם.

 **עלה בקב'ץ:**

**א.** בקשת 'אוחילה לאל' נהגו לאומרה מתקופת הגאונים אלא שלא היה מנהג קבוע היכן לאומרה.

**ב.** מצינו מחלוקת בראשונים אם יחיד יכול לאומרה מאחר והיא נחשבת לחלק ממטבע התפלה או שאין לאומרה מאחר והיא רשות לש"ץ, ומנהג התימנים (בלאדי) כדעת הרמב"ם דיחיד אומרה בתפלתו (בין עלינו לשבח ל'על כן') וכן הציבור בתפלת לחש, ואילו מנהג הספרדים כיום (ע"פ הרש"ש) ומנהג התימנים (שאמי) שהש"ץ אומרה קודם החזרה.

**ג.** בשעה שהש"ץ אומר 'אוחילה' יכולים הקהל להשתתף עמו, ובלבד שלא יגביהו קולם שאז מפריעים לשאר המתפללים.

ד. מה שיש נהגו לשורר 'אוחילה' על שלחנם אם הם עשרה או יותר לא גרע ממה שהתירו לקהל לומר עם הש"ץ, אולם אם הם פחות מעשרה לדעת רבים מהפוסקים יש להמנע מכך, ומ"מ הנוהגים לשוררו בפחות מעשרה יש להם על מה שיסמוכו, מאחר ולדעת הרמב"ם וסייעתו אינה רשות לש"ץ אלא חלק ממטבע התפלה, והשמות שבו יש בפסוקים (א"ר) לא גרע מכל פסוק אחר שבתנ"ך.

**אברהם ישעיהו דיין נר"ו**

**בית מדרש נר מיכאל**

**מושב עלמה**

1. אע"ג דמעיקרא לאו להכי נחיתנא, מ"מ הואיל ואינה ה' לידי חילוקי מנהגים רבים איה מקום כבודה, אמרתי להעלותם על הכתב, משום אל תמנע טוב מבעליו. **א.** בסדור רש"י (סימן ריד) ובמחזור ויטרי (סימן שנד) וברוקח (סימן ריח) ובסדר טרויש (סימן ט) **בחזרת הש"ץ למוסף כיפור** אחר בקשת 'היה עם פיפיות'. **ב.** בספר ערוגת הבושם לרבי אברהם ב"ר עזריאל **במוסף ר"ה** אחר בקשת 'היה עם פיפיות', וכ"ה בסדור לובלין (שנת שכו). **ג.** בספר המחכים (עמוד 42) **בחזרת הש"ץ דנעילה** אחר בקשת 'היה עם פיפיות'. **ד.** הטור (או"ח סימן תקצא) כתבו (לש"ץ) במוסף דר"ה אחר עלינו ובסימן תרכא בחזרת הש"ץ למוסף יוהכ"פ אחר עלינו **קודם** בקשת 'היה עם פיפיות'. וכ"ה במלאכת עבודת הקודש למהר"ם ניגרין. **ה.** בספר עץ חיים לרבי יעקב חזן מלונדרץ (ח"א עמוד רט) בחזרת מוסף דכיפור **אחר** בקשת 'היה עם פיפיות' **ובחזרת נעילה** אחר 'עלינו'. **ו.** בפירוש התפלות והברכות לר"י ב"ר יקר (ח"ב עמוד צא) **במוסף ר"ה בין 'עלינו לשבח' ל'על כן'**. וכ"ה ברמב"ם (סדר תפלות נוסח הברכות האמצעיות), וכ"ה במחזור כמנהג אר"ץ (ויניציא שנת רפז), ובמחזור וינציה (שנת שנח), ובספר תולעת יעקב למהר"י גבאי, ובנוסח התפלה של יהודי פרס, ובסדור האר"י כת"י לנכד התויו"ט, ובסדור האר"י כת"י לר"מ מלובמילא, וכ"ה בתכלאל מהמאה היא-הי"ב, ומשנים רנח, שסט, שעב, שעח, תי, תמ, (הובאו בספר מחקרים בסדורי תימן ח"ד) ובתכלאל עץ חיים, ובתכלאל משתא שבזי. **ז.** בפירושים ופסקים לרבינו אביגדור צרפתי (עמוד תעט) במוסף ר"ה ויוהכ"פ **אחר עלינו**, וכ"ה באבודרהם ובמחזור נאפולי שנת ר"ן (רק שבר"ה מופיע אחר 'אוחילה' 'על כן' וביוהכ"פ לא מופיע 'על כן'). וע"ע הגהות מיימוניות (סדר תפלות נוסח הברכות האמצעיות אות א). **ח.** במחזור פיזארו (שנת רעז) **בחזרת מוסף דר"ה ויוהכ"פ** אחר בקשת 'היה עם פיפיות'. וכ"ה במחזור פראג (שנת רץ), ובמחזור אויגשפורג (שנת רצו), ובמחזור סלוניקי (שנת שי, שיא), ובמחזור מעגלי צדק (סביונטה קרימונה שנת שכא, קראקא שנת שעה), ובספר יד כל בו (פפד"מ שנת תפז), ובמחזור רוו"ה (רעדלהיים תקס) ובמחזור וזה שער השמים (אלטונא שנת תקלב), ובמחזור אלטונא (שנת תקפו). **ט.** במחזור ספרדי כת"י משנת רמא (כת"י מחזורים ופיוטים ספרדים פארמא ח"ג עמוד 33, 297) בר"ה **בין עלינו ל'על כן'** וביוהכ"פ **אחר עלינו קודם** בקשת 'היה עם פיפיות'. וכ"ה במנהגים דק"ק וורמיישא לר"י שמש (עמוד קסה, קפח), אולם במנהגות וורמייזא לרי"ל קירכהיים (עמוד קיט) כתבו בחזרת מוסף דר"ה **אחר** בקשת 'היה עם פיפיות'. **י.** במחזור שונצינו שנת רמ ובמחזור פאנו (שנת רסג) **קודם סדר עבודת כה"ג**. **יא.** **אחר וידוי דרבינו (ניסי) נסים ביוהכ"פ.** (עיין ספר השטרות לרב האי עמוד 9). **יב.** בספר המנהיג (מוסד הרב קוק עמודים שכו, שנב) בחזרת מוסף דר"ה **בין 'עלינו' ל'על כן'** וביוהכ"פ **קודם סדר עבודת כה"ג**. וכ"ה בארחות חיים מלוניל (תפלת מוסף של ר"ה אות ט, הלכות יום הכפורים אות לז), ובמנהג מרשיילאה לאחיינו של בעל העיטור (עמוד 124) ובסדור מערכת אליהו (בולוניא רצז). וע"ע בכלבו (סימן סד, ע). **יג.** בסדור רב הירץ ש"ץ טוהינגן שנת ש"ך **בין 'אבינו מלכנו' ל'על כן'**. **יד.** במחזור כמנהג בני רומא (שונצינו שנת רמו) בחזרת מוסף דר"ה בין 'עלינו' ל'על כן' ובחזרת מוסף יוהכ"פ **בין הרשויות לסדר עבודת כה"ג,** וכ"ה במחזור קמחא דאבישונא (בולוניא שנת שא). **טו.** במחזור רומניא (שנת רפג) **ביום חול** אחר 'אתה הוא עד שלא בראת העולם' אומרים עלינו לשבח אוחילה ועל כן, **ובמוסף פסח אחר תפלת לחש** (הו"ד בסדור כנסת הגדולה ח"ג עמוד שמג). **טז.** במחזור ספרדי כת"י משנת פ (כת"י מחזורים ופיוטים ספרדים פארמא ח"ב עמוד 220, 234) **בתפלת לחש דיוהכ"פ אחר עלינו**, ובחזרת הש"ץ אחר עלינו **קודם בקשת 'היה עם פיפיות'**. **יז.** בתכלאל שאמי מהמאה הי"ט **קודם חזרת נעילה** (הובא בספר צהר לחשיפת גנזי תימן עמוד קטו). **יח.** מנהג הספרדים כיום **קודם חזרת מוסף דר"ה** וכ"ה בסדור הרש"ש. סדור היר"א, סדור תפלת ישרים (אמשטרדם שנת תק), זבחי צדק (ח"ג סימן קנ), מנהגי בית יעקב בחברון (עמוד לד, מא) נדפס גם בסוף שו"ת תנא דבי אליהו (עמוד תיב, תטו). מחזור אהלי יעקב, מחזור חתמנו לחיים, מחזור זכור לאברהם, וכן נהג רבי נתן אדלר רבו של החת"ס כמובא בקובץ מוריה (שנת תשן עמוד רמ), ובסדור כנסת הגדולה הנ"ל (עמוד שמב) הביא שכ"ה בסדור ויניציאה שנת שצה.

ואולם במחזור פראג (שנת רעג, רעו, רעט, שמח), ובסדור וינציה (שנת רפ), ובסדור טורין (שנת רפה), ובמחזור קראקא (שנת שי, שנז), ובסדור לובלין (שנת שיא), ובסידור מנטובה (שנת שכב), ובסדור אמשטרדם (שנת תז), ובסידור עבודת בורא (זולצבאך שנת תסז), ובסידור עבודת ישראל לא נזכרה כלל לא בר"ה ולא ביוהכ"פ.

עוד רגע קט אדברה על מה שיש מ"חכמי המוסר" האומרים ש'תקנו תפלת 'עלינו לשבח' באמצע מוסף דר"ה מאחר והעם מזלזלים בו בימות החול לאומרו במרוצה או בהליכה מאחר והוא בסוף התפלה'. ועם שכוונת אותם חכמים רצויה דבריהם אינם נכונים. שהרי ברוב ככל ספרי רבותינו הגאונים הראשונים והאחרונים והסדורים שנדפסו בימיהם (למעט הטור, הכלבו, וחכמי הקבלה) מבואר שנתקנה לכתחילה למוסף ר"ה (ויוהכ"פ) ובימות החול לא אמרוה כלל. רק מאוחר יותר נתפשט לאומרה בימות החול. ועיין להגאון הגדול הרש"ש בספרו.

וידעתי גם ידעתי מ"ש מרן החיד"א בספרו מחזיק ברכה (סימן קלב סק"ב) משמיה דרב האי

מ"מ בספרי רוב הראשונים והאחרונים לא כתבו כן, וכנראה שלא נתפרסמה קבלה זו בתקופתם. ועכ"פ ודאי שהמנהג המוסכם על רובם ככולם התחיל מימים נוראים ולא מימות החול. [ובדרך אגב אומר כי מנהג זה שאומרים 'עלינו לשבח' בהליכה וכדו' אינו חדש מדור זה, שכבר הזכירו החוות יאיר בספרו מקור חיים סימן קלב וקראם 'קלי דעת']. [↑](#footnote-ref-1)
2. הביאו הגר"י צוביירי בסדורו כנסת הגדולה (ח"ג עמוד שמה). [↑](#footnote-ref-2)
3. הובא בספר מחקרים בסדורי תימן ח"ד. [↑](#footnote-ref-3)
4. עיין להרב מאמר מרדכי (סימן תקצא סק"ח) שהעיר בזה דלכאורה כן מוכח מלשון מרן בב"י שכתב על 'היום הרת עולם' שמנהג ספרד לאומרו בתפלת לחש, וגבי 'אוחילה' לא קאמר מידי, ומשמע דס"ל דלכו"ע אין לאומרו. [↑](#footnote-ref-4)
5. ועי"ש שכתבה ביוהכ"פ בין הרשויות שקודם סדר עבודת כה"ג. [↑](#footnote-ref-5)
6. ועי"ש שכתב שכן המנהג. [↑](#footnote-ref-6)
7. ה"ד הגר"י צוביירי בסדור כנסת הגדולה (ח"ג עמוד שמה) [↑](#footnote-ref-7)
8. בארחות חיים לא כתב פרט זה. [↑](#footnote-ref-8)
9. וכן משמע מלשון הצידה לדרך שהבאנו לעיל שרק בצרפת ואשכנז לא היו היחידים אומרים 'אוחילה'. [↑](#footnote-ref-9)
10. ועי"ש עוד שכתב 'אוחילה' בתפלת הלחש, וע"ע (עמוד 135) שכתב לאומרה עם הש"ץ גם במוסף יוהכ"פ. [↑](#footnote-ref-10)
11. בשו"ת תשובות והנהגות (ח"ד סימן קמו) הביא מספר הררי קדם בשם הגר"ח מבריסק שדייק כן מהרמב"ם ולא זכ'ר ש'ר מהב"ח הנ"ל, ועי"ש שביאר דאף שאומר 'אשר בקהל עם אשיר עוזו' אין הכוונה עכשיו אלא דבעלמא מוכן הוא לשיר עוזו בקהל עם. (א.ה אחהמה"ר פירוש זה דחוק הוא. ויותר פשוט לומר כמ"ש החכם זאב יעבץ בסדור מקור הברכות (עמוד 32) דס"ל להני רבוואתא דבקשה זו היא ממטבע הברכות ולכן יחיד אומרה. והביאו הגרח"ד שעוועל (הדרום כו עמוד 26) וקילסו). ועיין לו עוד (ח"ה סימן קפא) שכתב 'יש לומר שמעיקרא תיקנו לש"ץ מפני שבזמנם הש"ץ באמת הוציא את הציבור, כיון שלא היו בקיאין, ועל כן תיקנו הנוסח לש"ץ, (א.ה עיין סידור רבינו שלמה ב"ר נתן עמוד מז) אבל בזמנינו שכ"א מתפלל לעצמו, ראוי לכל אחד להתפלל כהש"ץ, שהעיקר הוא כוונת הלב במלכיות זכרונות ושופרות, שאצל הקדוש ברוך הוא הלא הדיבור בלי כוונת לב אינו תפלה כלל, ושפיר מבקש רחמים שיהא נחשב כאילו מתפלל בכוונה, ומ"מ לע"ד אין להורות לרבים לשנות המנהג ולאומרו ביחיד'. עכ"ל. ולא זכיתי להבין כיצד תירץ בזה הקושיא שמזכיר 'אשר בקהל עם'. [↑](#footnote-ref-11)
12. ומ"מ מ"ש שם שכל המחברים כתבו שאין הציבור אומרים אותו, נראה שלמד כן ממ"ש שאין ליחיד לאומרו, ולקמן יתבאר שיש לחלק בין יחיד לציבור. [↑](#footnote-ref-12)
13. ואף שאומרים בלשון יחיד 'אשיר עוזו' ולא 'נשיר עוזו' מ"מ כל אחד מהקהל שפיר מצי למימר אנפשיה 'אשיר'. (ממו"א שליט"א). [↑](#footnote-ref-13)
14. ושמא יש לחלק בין נידוננו לנידון תפלת התוקע, ע"פ מ"ש בארחות חיים הנ"ל (בהלכות ר"ה) די"א שאין ליחיד לומר אוחילה מפני שהוא לשון ש"ץ, ובהלכות יוהכ"פ כתב שהקהל אומרים יחד עם הש"ץ 'אוחילה' וי"א שאף היחיד אומרן בתפלתו. חזינן מדבריו שאף שהיה בנותן טע'ם שאין ליחיד לומר אוחילה משום שהוא לשון ש"ץ מ"מ לכו"ע הצבור היו אומרים אותו. ואפשר דס"ל כדאמרן דביחיד לא שייך 'בקהל עם' משא"כ בציבור האומרים עם הש"ץ. [↑](#footnote-ref-14)
15. כן משמע מפשיטות לשונו, ועיין לקמן בדברי הא"ר. [↑](#footnote-ref-15)
16. שהרי הלבוש הזכיר להדיא שהיא רשות לש"ץ ומשום הכי אין הציבור אומרים אותה, ואע"פ כן כתב הא"ר בדעתו דשפיר דמי לאומרה, ולא בא הלבוש לומר אלא דאינה חובה לציבור. ועיין לעיל שדייקנו כעי"ז מהארחות חיים. [↑](#footnote-ref-16)